Olen 25-vuotias mies. Olen ollut reilusti ylipainoinen ja olen viime kuukausina laihduttanut tuntuvasti työterveyshoitajan avulla.

Käyn hänen vastaanotollaan kerran viikossa, ja meillä on tapana aina käynnin aluksi punnita minut alusvaatteisillani.

Nyt minulle on ilmaantunut ongelma. Olen jostain syystä alkanut kiihottua vastaanotolle mennessäni, ja minulle tulee erektio. Alusvaatteisille riisuminen on kiusallista, kun joudun pelkäämään, näkyykö kiihottumiseni.

Terveydenhoitaja on minua paljon vanhempi nainen, ihan mukava. Hän ei millään tavalla flirttaile minulle vaan on asiallinen ja riuskaotteinen.

Mitä voin tehdä?

Psyko- ja seksuaaliterapeutti Maaret Kallio, Väestöliitto:

Onkohan tässä kyse kiihottumisesta vai jännityksestä? On aika tavallista, että miehelle tulee jännittävässä tilanteessa erektio. Jopa vasektomiassa eli siemenjohdinten katkaisussa joillekin voi tulla erektio, vaikka se ei varmaankaan ole seksuaalisesti kiihottava tilanne.

Ammattilaiselle, kuten terveydenhoitajalle, tällainen on aika tavallinen asia. He törmäävät näihin aina silloin tällöin. Arvelen, ettei terveydenhoitajasi ehkä tätä kauheasti ihmettele.

Ymmärrän kyllä, että tilanne tietysti tuntuu sinusta herkältä, ehkä nololtakin. Voi halutessasi ottaa asian puheeksi vaikka huumorin kautta, sanoa, että oho, pikkukaveri teki temput tai muuta vastaavaa.

Sinun ei kuitenkaan ole mikään pakko ottaa asiaa puheeksi, sillä peniksen jäykistyminen tutkimustilanteessa on ihan luonnollinen asia, vähän kuin vaikkapa aivastus.